Gabriel Bianchi

Doc. PhDr. **Gabriel Bianchi**, DrSc. (* 14. august 1955, Bratislava) je slovenský doktor psychologických vied, docent v odbore všeobecná a experimentálna psychológia a vedúci vedecký pracovník Ústavu výskumu sociálnej komunikácie Slovenskej akadémie vied v Bratislave.

Je šéfredaktorom postdisciplinárneho časopisu *Human Affairs*.

## Životopis
Gabriel Bianchi v roku 1978 ukončil päťročné vysokoškolské štúdium psychológie na Filozofickej fakulte Univerzity Komenského v Bratislave (titul Mgr.). V roku 1981 získal titul PhDr. po rigoróznej skúške v odbore psychológia. V roku 1991 obhájil vedeckú ašpirantúru a získal titul PhD. V roku 2008 sa habilitoval v oblasti všeobecnej a experimentálnej psychológie, čím získal titul doc. V roku 2024 mu Slovenská komisia pre vedecké hodnosti a Slovenská akadémia vied udelili hodnosť doktor vied.

Bol dlhoročným členom Spoločnosti pre plánované rodičovstvo (akreditovanej organizácie International Planned Parenthood Federation, dlhoročným členom Výkonného výboru IPPF-European Network a v roku 2017 bol zvolený za prezidenta IPPF-European Network (20172021).

Od roku 2000 je externým redaktorom Rádia Devín, kde pravidelne pripravuje a vysiela relácie *Jazz* a *Jazzový klub*

Ako verejný intelektuál, ktorý využíva svoje vedecké a intelektuálne znalosti a príležitostne oslovuje verejnosť pri hľadaní riešení aktuálnych politických, kultúrnych a spoločenských problémov, ako napríklad:
* hľadaním koreňov predsudkov voči LGBT+ komunite, násilia a funkčnej negramotnosti v oblasti LGBT+,
* úlohe kultúrneho občianstva a zodpovednosti štátu a verejnoprávnych médií v tejto oblasti,
* oslovovaniu odporcov očkovania,
* odhaľovaniu paradigmy postprodukčnej kultúry a prienikov intimity a politiky a iným dôležitým témam.

## Odborné zameranie
Jeho odborná činnosť zahŕňa výskum sociálnej interakcie, psychológie komunikácie, experimentálnej psychológie a metodológie psychologického výskumu. Publikoval viaceré vedecké a odborné štúdie v domácich aj zahraničných časopisoch, ako aj monografie venované teoretickým a empirickým aspektom komunikácie.

## Vzdelanie a odborný rast
* 1978 – ukončené päťročné vysokoškolské štúdium psychológie (Mgr.)
* 1981 – rigorózna skúška v odbore psychológia, titul PhDr.
* 1991 – vedecká ašpirantúra v odbore psychológia, titul PhD.
* 2008 – habilitácia v oblasti všeobecnej a experimentálnej psychológie, titul doc.
* 2024 – udelená hodnosť DrSc. Slovenskou komisiou pre vedecké hodnosti/SAV

## Pracovná prax
* 1978 až 1980 – Pedagogicko-psychologická poradňa mesta Bratislavy, odborný pracovník
* 1980 až 1984 – Výskumný ústav detskej psychológie a patopsychológie, interný vedecký ašpirant
* 1984 až 1990 – Ústav experimentálnej psychológie SAV, odborný pracovník
* 1992 až 2017 – riaditeľ Ústavu výskumu sociálnej komunikácie SAV
* 1995 až súčasnosť – samostatný vedecký pracovník

## Vedecko-výskumná a publikačná činnosť

### Environmentálna psychológia a environmentálna výchova
Od polovice 80. rokov sa zameriava na skúmanie environmentálnych konceptov a ich psychologických súvislostí. V spolupráci s PhDr. Vierou Rosovou, CSc., realizoval výskumy zamerané na mentálne reprezentácie ekologických pojmov, hodnotenie environmentálnych rizík, hodnotové základy rozhodovania v ekologických kontextoch a motiváciu k prospešnému environmentálnemu správaniu. Vyvrcholením týchto prác bola originálna koncepcia environmentálnej výchovy, ktorá stavala na psychologickej zrelosti jednotlivca s dôrazom na prosociálnu motiváciu a absenciu deštruktívnych pohnútok. Tento prístup sa odlišoval od dovtedy preferovaných modelov založených na zážitkovom učení a faktografickom rozvoji ekologických znalostí. V súčasnosti koordinuje účasť Slovenska na projekte 7. rámcového programu EÚ, zameranom na skúmanie spoločenskej reflexie a pripravenosti na tému jadrovej energetiky.

### Sexuálne zdravie a sexuálna výchova
Od polovice 90. rokov sa intenzívne venuje výskumu sexuálneho správania, rizikových trendov a tvorbe odporúčaní pre oblasť sexuálneho zdravia. Jeho práce slúžili ako podklad pri tvorbe a revízii koncepcie sexuálnej výchovy (neskôr výchovy k manželstvu a rodičovstvu) a pri príprave lektorov. Aktuálne sa zameriava na problematiku sexuálneho násilia medzi mladými ľuďmi a na otázky udržateľnosti reprodukcie na Slovensku. Spolu s Ivanom Lukšíkom a Martinom Popperom od roku 1997 organizuje pravidelné konferencie o sexuálnej výchove a vedecké podujatie SEXUALITY s medzinárodnou účasťou.

Skúma, ako sa témy sexuality a intimity premietajú do občianskeho života – najmä z pohľadu rodovej rovnosti, stereotypov, práv sexuálnych menšín a sexualizácie verejného priestoru. Tieto faktory majú priamu väzbu na sexuálne zdravie, prevenciu agresie a formovanie identity. Podľa jeho koncepcie je riešenie problémov v tejto oblasti možné len v širšom spoločensko-právnom kontexte, ktorý zahŕňa legislatívu, demokratické inštitúcie, kultúru a vzdelávanie.

## Odborné publikácie

### ''Sexuality: From Intimacy to Politics. With Focus on Slovakia in the Globalized World''
Kniha sa snaží odpovedať na otázky, ktoré vyvstávajú, keď sa ľudská sexualita presunie z medicínskeho či sexologického kontextu do centra pozornosti spoločenských vied. Ponúka pohľad na geopolitický región (Slovensko), kde bolo z ideologických dôvodov výskum sexuality celé desaťročia nemožný. 

### ''Figurations of Human Subjectivity. A Contribution to Second-Order Psychology''
Táto kniha ponúka empiricky podložený pohľad na výskum hodnôt, intimity a sexuality, ako aj ďalších tém v psychológii, aby zdôraznila dôležitosť hľadania ľudskej subjektivity v jej rozmanitosti, mnohotvárnosti a schopnosti seba-utvárania. Autor vedie hlbokú diskusiu o metodologických a epistemologických otázkach, ktoré umožňujú skúmať subjektivitu, a tvrdí, že ak má psychológia zlepšiť svoj prínos k poznaniu človeka, štúdium subjektivity musí stáť v popredí. Kniha prináša kritickú reflexiu autorovho niekoľko desaťročí trvajúceho výskumu v oblasti psychológie a obhajuje potrebu zásadnej zmeny paradigmy v chápaní a realizácii psychologického výskumu – prechodu k „psychológii druhého rádu“. 

## Referencie

## Externé odkazy
* Gabriel Bianchi – informačná stránka zamestnanca SAV

Kategória:Osobnosti z Bratislavy
Kategória:Slovenskí psychológovia
Kategória:LGBT na Slovensku
Kategória:Pracovníci Slovenskej akadémie vied
Kategória:Riaditelia ústavov Slovenskej akadémie vied
Kategória:Absolventi Filozofickej fakulty Univerzity Komenského v Bratislave
Kategória:Riadni členovia Učenej spoločnosti Slovenska